**PRESSEMEDDELELSE**

6. november 2019

**Ravkongens Døtre et titlen på Fyrspillet 2020**

Fyrspillene i Sydthy afholder mandag 18. november kl. 19.00 informationsmøde om Fyrspillet 2020, som er skrevet af dramatikeren Marie Markvard Andersen, der for tredje gang arbejder sammen med Fyspillene.

På informationsmødet vil instruktørerne Ejgil Enevoldsen, Morten Nielsen og Ninna Lund Nielsen fortælle om forestillingen, der er Fyrspillenes 36. spil. Det opføres i den gamle sandgrav ved Sindrupvej 6, syd for Ydby, som Mie og Erik Jensen, Ydby, velvilligt har stillet til rådighed for opførelsen. Der spilles 5 forestillinger i perioden 1. til 5. juli 2020.

**Om handlingen**

”Ravkongens Døtre” handler om magtbegær, forræderi og venskab. Omdrejningspunktet er ravvejen, som tilbage til oldtiden var en handelsrute mellem Nordeuropa og Sydeuropa. Historien foregår i to forskellige handlingslag og i to forskellige tider, dels i oldtiden og dels i nutiden.

Oldtidshistorien handler om den mægtige handelsmand Ravkongen, som vender hjem til sin familie og sin hjemegn efter en handelsrejse på to år til Sydeuropa frem og tilbage langs ravvejen. Hjemme venter hans hustru og tre døtre samt trælle og arbejdere. Ravkongens bror venter også sammen med sin hustru og håber på at blive anerkendt som arving til Ravkongens jord og rigdom, da Ravkongen ikke selv har sønner.

I nutiden mødes et pigekor et sted langs ravvejen med deres korleder samt en irriterende livsstils-coach. Pigerne skal som led i et projekt være med på en 3 dage lang teambuildingtur langs ravvejen uden deres mobiltelefoner og anden form for teknologi. Det er ikke alle, der er lige vilde med konceptet.

”Vi glæder os til at fortælle om Fyrspillet 2020 og håber på, at mange møder op mandag 18. november. Vi har brug for mange skuespillere i alle aldre og hjælpere til alt det praktiske fra kostumesyning, sceneopbygning, opsætning af plakater, billetsalg og meget mere”, siger Heidi Søgaard Madsen.

Yderligere oplysninger:

Heidi Søgaard Madsen, formand for Fyrspillene i Sydthy

Tlf. 4215 5022 - heidi@soegaard.mail.dk